પેલી અંગ્રેજી ઉક્તિ Life is stranger than fiction ની જેમ કલ્પનાથી પણ કલ્પનાતીત જીવન જીવેલા, કુખ્યાતમાંથી ખ્યાત બનેલા, વેરથી પ્રેમ અને પ્રેમથી વેર ની અવિરત સફર ખેડતા રહેલા, એક સમયના ડાકુ અને પછીથી રેડિયો આર્ટિસ્ટ બનેલા જગતસિંહ જગ્ગાનું જીવન આ ઉક્તિને સાર્થક કરે છે. અને એ જીવનકથાને ગુજરાતી ભાષામાં નવલકથાનું સ્વરૂપ આપનાર હરકિસન મહેતાને પોતાને આટલી લાંબી અને આટલી સફળ નવલક્થા લખવાનો અંદાજો નહોતો. તેમણે તો એક પાક્કા તંત્રીની જેમ આ માણસના જીવનમાં લોકોન રસ પડશે એમ માનીને જગતસિંહની મુલાકાત લીધી હતી. પછી બીજાના આગ્રહને વશ થઈને તેમણે ૨૫-૩૦ પ્રકરણની નવલકથા લખવાનું નક્કી કરીને લખવાનું શરૂ કર્યું અને ૧૧૦ પ્રકરણ લખાયા પછી જે બન્યું એ તો હવે ઈતિહાસ છે.